一鶚
作者：曾鞏
朝代：宋

paragraphs: 北風萬里開蓬蒿，山水洶洶鳴波濤。
嘗聞一鶚今始見，眼駛骨緊精神豪。
天昏雪密飛轉疾，暮略東海朝臨洮。
社中神狐倏閃內，腦尾分磔垂弓櫜。
巧兔獰鷄失草木，勇鷙一下崩其毛。
窟穴呦呦哭九子，帳前活送雙青猱。
啁啾燕雀誰爾數，駭散亦自亡其曹。
勢疑空山竭九澤，殺氣已應太白高。
歸來礧嵬載俎豆，快飲百甕行春醪。
酒酣始聞壯士嘆，丈夫試用何時遭。